作者:孟雲卿
標題:鄴城懷古
內容:朝發淇水南，將尋北燕路。魏家舊城闕，寥落無人住。伊昔天地屯，曹公獨中據。群臣將北面，白日忽西暮。三臺竟寂寞，萬事良難固。雄圖安在哉，衰草沾霜露。崔嵬長河北，尚見應劉墓。古樹藏龍蛇，荒茅伏狐兔。永懷故池館，數子連章句。逸興驅山河，雄詞變雲霧。我行睹遺跡，精爽如可遇。鬥酒將酹君，悲風白楊樹。